## Príspevok k makro regionálnym stratégiám a stratégiám pre prímorské oblasti

OP KŽP je relevantný vo vzťahu k podpore Dunajskej stratégie, pričom implementácia jeho aktivít podporí plnenie priorít jej I. piliera „Prepojenie dunajského regiónu“ a II. piliera „Ochrana životného prostredia v dunajskom regióne“

Z hľadiska energetickej bezpečnosti SR a z pohľadu udržateľného rozvoja dunajského regiónu je nevyhnutné budovanie energetickej infraštruktúry. S ňou súvisí prioritná oblasť Dunajskej stratégie 2. „Podporovať udržateľnejšie energetické zdroje“ I. piliera, k plneniu cieľov ktorej prispieva OP KŽP prostredníctvom podpory technológií v oblasti využívania OZE najmä v rámci oprávnených aktivít investičnej priority 1 PO4.

K plneniu cieľov tejto prioritnej oblasti v r. 2016 najviac prispel NP Zelená domácnostiam, prostredníctvom ktorého bolo podporených 3 807 inštalácií malých zariadení na využívanie OZE v domácnostiach. V 1. fáze je do konca r. 2018 k dispozícii 45 mil. €, pričom celková výška podpory na inštaláciu malých zariadení OZE predstavuje 115 mil. € (zdroj EÚ a ŠR).

V rámci II. piliera stratégie je prioritná oblasť 4. „Obnoviť a udržať kvalitu vôd“ v súlade s aktivitami investičnej priority 2 PO1“. Opatrenia podporované v rámci špecifického cieľa „Zlepšenie odvádzania a čistenia komunálnych odpadových vôd v aglomeráciách nad 2 000 EO v zmysle záväzkov SR voči EÚ“ prispievajú k napĺňaniu 2 cieľov, ktorými sú „Dosiahnutie cieľov nastavených v Pláne manažmentu Dunaja“ a „Redukovanie znečistenia nutrientami, vedúc k dosiahnutiu podmienok pre ekosystémy podobné ako v roku 1960“.

Realizácia projektov aktivity „Budovanie verejných kanalizácií a čistiarní odpadových vôd pre aglomerácie nad 2000 EO v zmysle záväzkov SR voči EÚ“ má najväčší význam z hľadiska prepojenia s prioritami Dunajskej stratégie. Aktivita „Monitorovanie a hodnotenie vôd, vrátane skvalitňovania monitorovacej siete“ prispieva k stratégii zabezpečením plnenia povinností v oblasti monitorovania. Na uvedené aktivity boli vyhlásené výzvy, ktoré sa zamerali na výstavbu kanalizácie, ČOV (vodovody sú budované v jednej ryhe s kanalizáciou) a na monitorovanie a hodnotenie stavu vôd v sume 510 mil. € za EÚ zdroj.

Prioritná oblasť Dunajskej stratégie 5. „Riadiť riziká v oblasti životného prostredia“ je v súlade s celkovým zameraním tematického cieľa 5 OP KŽP „Podpora prispôsobovania sa zmene klímy, predchádzanie a riadenie rizika“. Podpora aktivít zameraných na preventívne opatrenia predchádzania povodniam, aktivít podporujúcich prispôsobenie systému civilnej ochrany a intervenčných kapacít záchranných zložiek pri katastrofách schopných podpory zásahov aj mimo územia SR podporí napĺňanie cieľov tejto prioritnej oblasti Dunajskej stratégie. V roku 2016 boli v rámci daného TC 5 zazmluvnené 2 projekty pre PO3 vo výške 40,5 mil. € za EÚ zdroj.

Prioritná oblasť Dunajskej stratégie 6. „Chrániť biodiverzitu, krajinu a kvalitu ovzdušia a pôd“ je v súlade s troma investičnými prioritami tematického cieľa OP KŽP 6 „Zachovanie a ochrana životného prostredia a podpora efektívneho využívania zdrojov“. Súlad bude možné identifikovať predovšetkým v rámci investičných priorít „ochrana a obnova biodiverzity a pôdy a podpory ekosystémových služieb, a to aj prostredníctvom sústavy Natura 2000 a zelenej infraštruktúry“. V rámci uvedenej investičnej priority bola vyhlásená v roku 2016 iba jedna výzva, so zameraním na monitoring biotopov a druhov európskeho významu, v sume 15,8 mil. € (zdroj EÚ). Do 31. 12. 2016 nebol v rámci uvedenej výzvy predložený žiadny projektový zámer.